Ľ. Mušková, poslankyňa: (2005-12-14):
V roku 2004 sa previedli na obce nové kompetencie a s nimi aj právo vyberať miestne dane. V septembri 2004 Národná rada Slovenskej republiky schválila zákon č. 582, spomínaný zákon, ktorý nadobudol účinnosť 1. novembra 2004 a v § 103 ods. 1 definuje povinnosť obce a vyššieho územného celku na zavedenie miestnej dane najskôr od 1. januára 2005 a to prijatím príslušného všeobecne záväzného nariadenia a ďalej budem hovoriť len VZN. Do nadobudnutia účinnosti zákona 582/2004 neboli pozemky a stavby škôl Slovenskej akadémie vied, cirkví a náboženských organizácií spoplatnené. Chcem podotknúť, že nikdy dovtedy pri príprave rozpočtov na rok 2005 tieto organizácie s touto novou položkou vo väčšine prípadov vôbec nepočítali, ale na druhej strane väčšine verejnoprávnych inštitúcií to nepriaznivo ovplyvnilo rozpočet. Treba povedať, že zákonodarca taxatívne v § 17 ods. 1 vymedzil, že od dane sú oslobodené pozemky, stavby, byty a nebytové priestory vo vlastníctve obce, ktorá je správcom dane, čím sa od dane automaticky oslobodili základné školy, ktoré prešli pod správu obce. Stredné školy prešli pod správu vyšších územných celkov a tieto sa poväčšine dohodli v tomto roku s obcami, kde tieto školy sídlia, o oslobodení dane. Pri analýze VZN obcí sa tiež ukazuje, že aj pre cirkevné stavby a školy, stredné a vysoké sa v prevažnej miere našlo pochopenie a mnohé z nich boli oslobodené od dane uplatnením tohto paragrafu, kde je zákonom daná možnosť správcovi dane podľa miestnych podmienok obcí alebo jej jednotlivých častí ustanoviť zníženie dane alebo oslobodiť od dane. Uplatňovanie zákona však prinieslo aj mimoriadne veľké rozdiely pri stanovovaní výšky poplatkov, keďže v niektorých obciach, napríklad vysokým školám priznali poplatky na úrovni podnikateľských subjektov. Tento postup sa hodnotí ako neobvyklý a nakoľko poslaním vysokých škôl nie je podnikateľská činnosť, ale výskumný a vzdelávací proces, čo štát v minulosti vždy rešpektoval. Vyskytli sa tiež prípady, keď spoplatnenie nehnuteľností, v ktorých prebiehajú náboženského obrady, boli na úrovni poplatkov, ktoré obec vyberá tiež od podnikateľských subjektov, čo je neobvyklé, lebo kostol nikdy neslúžil a nebude slúžiť na podnikanie, takisto ako pôda pod nim. Budovy vysokých škôl, budovy slúžiace na vykonávanie náboženských obradov a budovy v správe Slovenskej akadémie vied majú špecifický charakter. Užívané budovy sú čo do plochy rozsiahle, majú veľké posluchárne, prednáškové auly, laboratóriá, respektíve priestory na vykonávanie náboženských obradov. V prípade kostolov a synagóg je tento faktor veľmi výrazný. Veľká časť kostolov a synagóg v Slovenskej republike sú kultúrnymi pamiatkami a preto ich zdanenie obcami sa javí ako neadekvátne. Silným argumentom hovoriacim pre odpustenie dani zo zákona je aj to, že zástupcovia obce nemôžu alebo nemali by negatívne zasahovať do ich činnosti, pedagogickej, vedeckovýskumnej, alebo výchovno-pastoračnej na základe odpúšťania alebo neodpúšťania daní. Školské, vedecké a cirkevné inštitúcie vedia finančné prostriedky, ktoré ušetria na odpustených daniach, efektívne využiť na vzdelávanie, výskum a výchovno-pastoračnú činnosť. Slovensko ako krajina vstupujúca do modernej Európy potrebuje kultúrnych, vzdelaných a morálne pevných občanov a tu hrajú dôležitú a nezastupiteľnú úlohu práve spomínané inštitúcie. Z vykonanej analýzy platenia za pozemky a stavby za rok 2005 vyplýva, že Bratislavský mestský úrad znížil stanovené dane zo stavieb vo výške 50 % na stavby alebo ich časti vyhradené na vykonávanie cirkevných obradov, pričom ostatné inštitúcie, verejné vysoké školy, ktorých je v Bratislave najviac, a pracoviská Slovenskej akadémie vied boli postihnuté daňou takou, ako je v Bratislave postihnutý podnikateľský sektor. Ústretovo sa však zachovalo mesto Nitra, ktorý od dane oslobodil pozemky užívané školami a školskými zariadeniami, 70 % oslobodili stavby vo vlastníctve právnických osôb, ktoré nie sú zriadené na podnikanie, ale slúžiace školám, školských zariadeniam, pre vykonávanie náboženských obradov cirkví a náboženských spoločností a iných kultúrnych inštitúcií. Vysoko ústretovo sa zachovali aj mestá Žilina, Trnava, Trenčín a Liptovský Mikuláš, ktorí oslobodili od platenia daní školy a školské zariadenia, cirkvi a náboženské spoločnosti. V Košiciach boli pozemky užívané školami a školskými zariadeniami znížené o 30 %. Podobne postupovalo aj mesto Banská Bystrica, ktoré znížili dane o 50 %. V Prešove a vo Zvolene však neboli znížené poplatky za dane školám ani cirkvám. Veľmi široko bolo ústretové mesto Ružomberok, ktoré odpustilo platbu daní veľmi širokému spektru neziskových organizácií. Nedá sa vyčísliť, koľko navrhovaná zmena v zákone ušetrí finančných prostriedkov vysokým školám, cirkevným a náboženským spoločnostiam a pracoviskám akadémie vied. V každom prípade to bude príspevok na zvýšenie prostriedkov do vzdelania, vedeckú činnosť a zvýšeniu duchovného rozvoja a blaho mnohých občanov, ktoré naša spoločnosť tak nutne potrebuje. Dovoľte mi teraz na záver, aby som vás informovala o stanoviskách kompetentných inštitúcií, ktorých sa navrhovaná zmena dotýka. Rada vysokých škôl Slovenskej republiky v mene jej predsedu prof. Libora Vozára mi zaslala nasledovné stanovisko: Rada vysokých škôl Slovenskej republiky sa oboznámila s návrhom skupiny poslancov Národnej rady Slovenskej republiky na vydanie zákona, ktorým sa mení spomínaný zákon o miestnych daniach, a vyjadruje tomuto návrhu plnú podporu. Takisto aj Slovenská rektorská konferencia zastúpená prezidentom prof. Ing. Vladimírom Bálešom víta takúto iniciatívu a tiež hovorí o tom, že bude využívať tieto financie na vzdelávanie, a veria, že iniciatíva nájde pochopenie aj u ostatných poslancov parlamentu a bude príspevkom aj pri zavádzaní programu Minerva. Takisto stanovisko Konferencie biskupov Slovenska, zastúpená je predsedom mons. Františkom Tondrom, nám zasiela ako prílohu 3 stanovisko, kde Konferencia biskupov Slovenska vyjadruje tejto iniciatíve plnú podporu. Hovoria, že pozemky a na nich stojace stavby slúžiace na vykonávanie náboženských obradov sú neziskové. Skutočnosť, že tieto priestory neprinášajú zisk, a pritom slúžia širokej verejnosti, zohľadnili odpustením daní už viaceré mestské a obecné zastupiteľstvá, ja si myslím že tie ostatné mestá budú, dúfam, súhlasiť s našou iniciatívou. A tiež veria, že bude návrh pozitívne prijatý. Takisto aj Evanjelická cirkev habsburského vyznania na Slovensku zastúpená Ing. Jánom Holčíkom, generálnym dozorcom, a prof. Júliusom Filom, generálnym biskupom, takisto víta túto iniciatívu a podporuje návrh zákona. A na záver ešte stanovisko Židovskej obce Slovenska, ktorí takisto zdanenie objektov a pozemkov, ktoré slúžia na cirkevné, vzdelávacie a vedecké aktivity, považujú principiálne za nesprávne a vítajú túto iniciatívu. Na záver by som chcela povedať, že si uvedomujeme že návrh zákona bude mať dopad na príjmy niektorých obcí a miest, v ktorých neboli budovy a pozemky pre vysoké školy, Slovenskú akadémiu vied, cirkvi a náboženské spoločnosti oslobodené od dane, výška dopadov však nebude enormná. Ja si myslím, že Bratislava si s tým veľmi ľahko poradí, a tých málo obcí tiež. Prosím všetkým pánov, ak berú vážne prioritu školstvo, aby podporili túto iniciatívu a tento zákon posunuli do druhého čítania.  Ďakujem všetkým za pozornosť a za podporu.